ལོ་སྔོན་མའི་སྲིད་སྐྱོང་གི་འོས་བསྡུའི་སྐབས།ཕྱི་ལོ་༡༩༦༠ལོར་སྤྱི་འཐུས་ཐོག་མར་ཚུགས་པ་ནས་བཟུང་སྟེ་ད་ལྟའི་བར་བྱུང་མ་མྱོང་བའི་རྙོག་དྲ་ངན་པ་དེ་བྱུང་བ་རེད།གནས་ཚུལ་དེ་བྱུང་ཚར་བའི་རྗེས་སུ་ང་ཚོས་ཁྱོད་ལན་དང་ཁོ་ལན་ཞེས་རྩོད་པ་བརྒྱབས་ནས་བསྡད་པས་ཡོང་རྒྱུ་གང་ཡང་མེད།དངོས་ཡོད་གནས་ཚུལ་ལ་ཆོལ་ཁའི་བར་དུ་འཁོན་འཛིན་ལྟ་བུའི་རྙོག་དྲ་དེ་འདྲ་ཞིག་བྱུང་ཚར་དུས།ད་ཕྱིན་ཆད་འོས་བསྡུས་མཚོན་པའི་གནས་སྟངས་གང་འདྲ་ཞིག་གི་ཐོག་ཏུའང་རྙོག་དྲ་འདིའི་རིགས་བསྐྱར་དུ་ལངས་རྒྱུ་མེད་པ་ཞིག་བཟོ་དགོས་པ་འདི་གལ་ཆེན་པོ་རེད།ངས་ལོ་སྔོན་མ་མདོ་སྨད་ཀྱི་ཚོགས་འདུ་ཞིག་གི་ཐོག་ནོར་འཁྲུལ་སུ་ལ་བྱུང་ཡོད་ན་ཡང་ནོར་འཁྲུལ་བྱུང་ཚར་བ་རེད།ནོར་འཁྲུལ་འདི་རིགས་གཙང་སེལ་བྱ་དགོས་པ་གལ་ཆེན་པོ་རེད་ཅེས་ནུས་ཤུགས་ཆེན་པོ་ཞུས་ཡོད་ནའང་ཕྱིས་སུ་མདོ་སྨད་པ་ཚོའི་ངོས་ནས་ལས་དོན་འདིའི་ཐོག་དམིགས་བསལ་གྱི་ལས་འགུལ་དེ་འདྲ་སྤེལ་ཡོད་པ་ཤེས་མ་བྱུང༌།གང་ལྟར་དངོས་ཡོད་གནས་ཚུལ་ལ་མ་མཐུན་པ་ཡོད་བསྡད་པ་དེའི་ཐོག་དམིགས་བསལ་གྱིས་ལས་འགུལ་སྤེལ་ཏེ་གཙང་མ་བཟོ་དགོས་པ་ཤིན་ཏུ་གལ་ཆེན་པོ་རེད་བསམ།༸རྒྱལ་བ་རིན་པོ་ཆེ་དགུང་ལོའི་གནས་བབ་འདི་འདྲ་ཞིག་ལ་ཕེབས་ཡོད་པ་དང༌།༸རྒྱལ་བ་རིན་པོ་ཆེས་ཐུགས་རེ་ཆེན་པོ་གནང་ནས་སྲིད་དབང་རྩིས་སྤྲོད་གནང་སྟེ་འགྲོ་བཞིན་པའི་སྐབས་འདིར་ཐུགས་ཕམ་དགོས་པའི་རྐྱེན་ངན་ཞིག་བྱུང་ཚར་བ་རེད།དེ་ཡིན་དུས་མ་འོངས་པར་རྐྱེན་ངན་འདིའི་རིགས་བསྐྱར་དུ་མི་ཡོང་བར་ཕྱོགས་ཐམས་ཅད་ཀྱིས་ཐབས་ཤེས་ཡོད་དགུ་རྩལ་སྤྲུགས་ཀྱིས་ལས་འགུལ་སྤེལ་དགོས་པ་དེ་གལ་ཆེན་པོ་རེད།